Αυτό το λήμμα αφορά το **σύγχρονο σωματείο** καλαθοσφαίρισης με την επωνυμία «Εσπερίδες Καλλιθέας».  Για **το σωματείο πριν το 2012**, δείτε: Α.Ε. Εσπερίδες Καλλιθέας.    

Ο **Γυμναστικός Σύλλογος Εσπερίδες Καλλιθέας** είναι ελληνικό αθλητικό σωματείο που δραστηριοποιείται στην περιοχή της Καλλιθέας στην Αθήνα. Χρησιμοποιεί ως έδρα το Κλειστό Γυμναστήριο Καλλιθέας «Έσπερος», χωρητικότητας 800 θεατών. Διατηρεί τμήματα καλαθοσφαίρισης για αθλήτριες όλων των ηλικιακών ομάδων, οι οποίες αγωνίζονται με χρώματα το κίτρινο, το σκούρο μπλε και το μωβ. Επίσημο έτος ίδρυσής του είναι το 2017, οπότε και απορρόφησε τον Ίκαρο Καλλιθέας, ωστόσο αποτελεί την ιστορική συνέχεια προγενέστερων συλλόγων με πολλά χρόνια παρουσίας στην κορυφαία κατηγορία των γυναικείων πρωταθλημάτων, αλλά και με διακρίσεις προερχόμενες από τα νεανικά τους τμήματα.

Προκάτοχοι
----------

Δείτε επίσης: Έσπερος Καλλιθέας (καλαθοσφαίριση γυναικών), Α.Ν.Ο. Γλυφάδας (καλαθοσφαίριση γυναικών), Αθλητική Ένωση Εσπερίδες Καλλιθέας, και Γ.Σ. Ίκαρος Καλλιθέας
Από το 1995 έως το 2003 συγχωνεύτηκαν σταδιακά οι γυναικείες ομάδες καλαθοσφαίρισης του Παντζιτζιφιακού Α.Ο. της Α.Ε. Καλλιθέας-Τζιτζιφιών και του Α.Ν.Ο. Γλυφάδας. Το αποτέλεσμα ήταν η δημιουργία της Α.Ε. Εσπερίδες Καλλιθέας που ήταν ενεργή μέχρι το καλοκαίρι τον Ιούνιο του 2012. Βεβαρημένες από οικονομικά προβλήματα οι Εσπερίδες ανακοίνωσαν τότε τη μετονομασία-προσχώρησή τους στο σύλλογο ανδρικής καλαθοσφαίρισης του δήμου τους, A.E. Ικάρου Καλλιθέας, διατηρώντας σε μεγάλο βαθμό την αυτονομία τους. Ο νεοιδρυθείς Γ.Σ. Ίκαρος Καλλιθέας αντικατέστησε την παλαιότερη ομάδα στην Α1 Εθνική, εφόσον η υπόστασή του δεν άλλαξε ουσιαστικά. Μετά από δύο χρόνια ο σύλλογος υποβιβάστηκε στην Α2 Εθνική χάνοντας μέρος της παλαιότερης αίγλης του. Η επιστροφή της ομάδας στην Α1 Εθνική το καλοκαίρι του 2017 σηματοδότησε την αναβίωση της επωνυμίας «Εσπερίδες Καλλιθέας» (με διαφορετικό αναγνωριστικό μπροστά για τυπικούς λόγους), αν και ανεπίσημα εξακολουθούσε να χρησιμοποιείται από τους ιθύνοντες της ομάδας και στα χρόνια λειτουργίας του Ικάρου. Τέλος, το καλοκαίρι του 2017, οι Εσπερίδες απορρόφησαν όλα τα τμήματα - γυναικείο και νεανικά - της Α.Ε. Καλλιθέας.

Συνοπτικά οι διακρίσεις των προγενέστερων των Εσπερίδων συλλόγων είναι οι ακόλουθες:

  


|  |  |
| --- | --- |
| ***Έσπερος Καλλιθέας (1979-1995)**** Πρωτάθλημα Β' Εθνικής (1997)
* Πρωτάθλημα Α' Ε.Σ.Κ.Α. (1995)
* Πρωτάθλημα Β' Κατηγορίας Κέντρου (1982)
 | ***Α.Ε. Εσπερίδες Καλλιθέας (1995-2012)**** 2× Πρωταθλήματα Ελλάδος (2006, 2008)
* 4× Κύπελλα Ελλάδος (2006, 2007, 2008, 2009)
* Κύπελλο Ε.Σ.ΚΑ.Ν.Α. (2010 νεανίδες)
* 3× Πανελλήνια Νεανίδων (1996, 2004, 2005)
* 3× Πανελλήνια Κορασίδων (2004, 2009, 2012)
* Νεανίδων Ε.Σ.ΚΑ.Ν.Α. (τουλάχιστον πέντε)
* Κορασίδων Ε.Σ.ΚΑ.Ν.Α. (τουλάχιστον εννέα)
 |
| ***Α.Ν.Ο. Γλυφάδας (?-2003)**** 2× Κύπελλα Ελλάδος (2002, 2003)
* Πρωτάθλημα Α2 Εθνικής (2001)
* Πρωτάθλημα Α' Ε.Σ.ΚΑ.Ν.Α. (1996)
* Κύπελλο Ε.Σ.ΚΑ.Ν.Α. (1996)
 |

Ιστορική αναδρομή
-----------------

#### Αγωνιστική περίοδος 2017-2018

Οι Εσπερίδες ξεκίνησαν το καινούριο αυτό κεφάλαιο της ιστορίας τους με προπονητή το Γιώργο Ρουμπελάκη, ο οποίος βρισκόταν ήδη εδώ και τρεις περιόδους στον πάγκο του Ικάρου Καλλιθέας.

Ο πρώτος τους αγώνας αφορούσε τη *«Φάση των 16»* του Κυπέλλου Ελλάδος. Σε αυτόν αναδείχθηκαν νικήτριες, εκτός έδρας, απέναντι στην ομάδα των Καλυβίων Θορικού. Το τελικό σκορ διαμορφώθηκε σε 60-67. Στη *«Φάση των 8»* δεν κατάφεραν να ξεπεράσουν το εμπόδιο του Ολυμπιακού Πειραιώς, από τον οποίο ηττήθηκαν στην Καλλιθέα με σκορ 54-97.

Σε ό,τι αφορά το Πρωτάθλημα της Α1 Εθνικής για την περίοδο 2017-18, ο τελικός βαθμολογικός πίνακας της Κανονικής Περιόδου περιελάβανε τις Εσπερίδες στην 8η θέση της κατάταξης. Απέναντι σε 11 αντιπάλους είχαν συλλέξει 10 νίκες και 12 ήττες. Παρατηρήθηκε δε τριπλή ισοβαθμία με τον 7ο Αθηναϊκό και τον 9ο Πρωτέα Βούλας. Ακολούθως ο σύλλογος της Καλλιθέας κλήθηκε να διεκδικήσει την παραμονή του στο κορυφαίο επίπεδο αντιμετωπίζοντας τον προτελευταίο στην κατάταξη Ολυμπιακό Βόλου. Αμφότερες οι ομάδες μετέφεραν από μία νίκη (52-42 στην Καλλιθέα, 72-71 στο Βόλο) στη διάρκεια της Κανονικής Περιόδου. Αναζητώντας τις τρεις νίκες σύνολο, οι Εσπερίδες πέτυχαν το στόχο της παραμονής μετά από δύο νέα νικηφόρα αποτελέσματα στα Play-outs (81-56 στην Καλλιθέα, 71-77 στο Βόλο ).

Κορυφαίες σκόρερ των Εσπερίδων αναδείχθηκαν οι Αμερικανίδες Αριάνα Μούρερ (392 πόντοι σε 24 αγώνες, 16,3 κατά μ.ό.) και Τζάκι Λούνα-Κάστρο (381 πόντοι σε 24 αγώνες, 15,9 κατά μ.ό.). Διακρίθηκε επίσης η Χριστίνα Λίτσι (237 πόντοι σε 24 αγώνες, 9,87 κατά μ.ό.). Η Μούρερ έγινε η πρώτη αθλήτρια μετά από εννέα χρόνια που κατάφερε να πετύχει triple double (διψήφιο αριθμό σε τρεις στατιστικές κατηγορίες) στο Πρωτάθλημα. Ειδικότερα πέτυχε 11 πόντους, 12 ριμπάουντ και 11 ασίστ στην νίκη της ομάδας της με σκορ 75-59 επί του Παναθλητικού. Στα Play-Outs επανέλαβε το επίτευγμά της, κάτι που καμία αθλήτρια στο παρελθόν δεν έχει καταφέρει μέσα στην ίδια χρονιά. Αυτή τη φορά απέναντι στον Ολυμπιακό Βόλου συγκέντρωσε 16 πόντους, 13 ριμπάουντ και 10 ασίστ. Με τη σειρά της η Τατιάνα Ζότοβα, ουκρανικής καταγωγής, έγινε η μεγαλύτερη ηλικιακά αθλήτρια που αγωνίστηκε ποτέ στην Α1 Εθνική Κατηγορία. Την περίοδο αυτή, σε ηλικία 47 ετών, συμμετείχε σε 15 αγώνες με τα χρώματα των Εσπερίδων.

#### Αγωνιστική περίοδος 2018-2019

Τον Ιούνιο του 2018 ο Ρουμπελάκης ανανέωσε το συμβόλαιό του με την ομάδα της Καλλιθέας. Ωστόσο στα μέσα Νοεμβρίου ο προπονητής ανακοίνωσε τη λύση του συμβολαίου του, με το ρόλο του να περνά στους Θωμά Σκληρό και Γιάννη Τσουμπρή.

Οι Εσπερίδες ξεκίνησαν το επόμενο φθινόπωρο και πάλι με αγώνα Κυπέλλου. Αυτή τη φορά αποκλείστηκαν στη *«Φάση των 16»*, έχοντας χάσει στην έδρα τους με σκορ 75-86 από τη Δάφνη Αγίου Δημητρίου.

Στην Κανονική Περίοδο του Πρωταθλήματος της περιόδου 2018-19 οι Εσπερίδες συγκέντρωσαν μία νίκη περισσότερη σε σχέση με την προηγούμενη χρονιά, κλείνοντας με 11 νικηφόρα αποτελέσματα σε 22 αγωνιστικές. Στην τελική κατάταξη κατέλαβαν την 5η θέση, χωρίς να παρατηρηθεί ισοβαθμία με άλλη ομάδα. Αυτή ήταν και η οριστική τους θέση, εφόσον βάσει προκήρυξης δεν κλήθηκαν να συμμετάσχουν ούτε στα Play-offs ούτε στα Play-outs.

Παραγωγικότερη σκόρερ της ομάδας αναδείχθηκε η Σερίζ-Αλεξάνδρα Ουίλιαμς (262 σε 21 αγώνες, 12,5 κατά μ.ό.). Διακρίθηκαν επίσης οι Ζωή Κεχαγιά (254 πόντοι σε 18 αγώνες, 14,1 κατά μ.ό.), Κόρτνεϊ Τζέικο (256 πόντοι σε 20 αγώνες, 12,8 κατά μ.ό.), Τζάκι Λούνα-Κάστρο (217 πόντοι σε 21 αγώνες, 10,3 κατά μ.ό.) και Ρία Πατεράκη (177 πόντοι σε 22 αγώνες, 8,0 κατά μ.ό.).

#### Αγωνιστική περίοδος 2019-2020

Την επόμενη χρονιά η ομάδα της Καλλιθέας ξεκίνησε εκ νέου τις προσπάθειές της από το Κύπελλο Ελλάδος. Διαγωνίστηκε απευθείας στη *«Φάση των 16»*, όπου και επικράτησε εντός έδρας του Π.Α.Σ. Γιάννινα με σκορ 79-41. Ακολούθως ξεπέρασε επιτυχώς και τη *«Φάση των 8»* παίρνοντας εκτός έδρας νίκη απέναντι στην Ηλιούπολη με σκορ 65-81.

Το γυναικείο Πρωτάθλημα της αγωνιστικής περιόδου 2019-20 δεν έληξε ποτέ, καθώς διεκόπη οριστικά μετά την ολοκλήρωση της 20ης Αγωνιστικής εξαιτίας των πρωτοφανών συνθηκών που προκάλεσε η Πανδημία COVID-19 στην Ελλάδα. Στο σημείο αυτό, δύο αγωνιστικές πριν τη λήξη της Κανονικής Περιόδου, οι Εσπερίδες βρίσκονταν στην 8η θέση του βαθμολογικού πίνακα. Ομοίως δεν ολοκληρώθηκε ποτέ και το Κύπελλο.

Κορυφαία σκόρερ της ομάδας αναδείχθηκε η Λιβανέζα Ρεμπέκα Άκλ (306 πόντοι σε 20 αγώνες, 15,30 κατά μ.ό.). Ακολούθησαν οι Αμερικανίδες Τζάσμιν Γκιλ (174 πόντοι σε 12 αγώνες, 14,50 κατά μ.ό.) και Ακέλα Μάιζε (243 πόντοι σε 20 αγώνες, 12,15 κατά μ.ό.), ενώ διακρίθηκε και η Ελληνίδα Ρία Πατεράκη (213 πόντοι σε 18 αγώνες, 11,83 κατά μ.ό.).

#### Αγωνιστική περίοδος 2020-2021

Η αγωνιστική δράση της περιόδου 2020-21 δοκιμάστηκε και αυτή σκληρά από τον COVID-19, με πολλές διοργανώσεις της Ομοσπονδίας να ξεκινούν μεν αλλά να μην ολοκληρώνονται ποτέ. Το γυναικείο Πρωτάθλημα της Α1 Εθνικής ξεκίνησε τον Οκτώβριο, ωστόσο διακόπηκε από τις αρχές Νοέμβρη μέχρι τα τέλη Μαρτίου οπότε και αποφασίστηκε να ολοκληρωθεί με συνοπτικές διαδικασίες. Αφού οι ομάδες αγωνίστηκαν όλες μεταξύ τους μία φορά σύμφωνα με το πρόγραμμα του Α' Γύρου, ακολούθως στο Β' συνέχισαν μόνο οι κορυφαίες έξι. Στους δε Τελικούς αγωνίστηκαν μόνο οι δύο κορυφαίες για την ανάδειξη του τιτλούχου. Σε αυτό το πλαίσιο οι Εσπερίδες αγωνίστηκαν μόνο στην Α' Φάση, ολοκληρώνοντας τη χρονιά στην 7η θέση της τελικής κατάταξης με 3 νίκες και 6 ήττες απολογισμό.

Σε ό,τι αφορά το Κύπελλο Ελλάδος, ο σύλλογος πρόλαβε να συμμετάσχει σε έναν μόλις αγώνα στα πλαίσια της *«Φάσης των 16»*. Σε αυτόν απέκλεισε τον Άρη Θεσσαλονίκης στην έδρα του, έχοντας επικρατήσει με σκορ 65-70. Η διοργάνωση για δεύτερη συνεχόμενη χρονιά δεν ολοκλήρωθηκε.

Τον Απρίλιο του 2021 ανακοινώθηκε η λύση της συνεργασίας του συλλόγου με τον προπονητή Θωμά Σκληρό μετά από τρία χρόνια συνεργασίας.

#### Αγωνιστική περίοδος 2021-2022

Ως νέος προπονητής του συλλόγου ανακοινώθηκε ήδη από την άνοιξη ο Σταύρος Νανάκος, ο οποίος είχε εργαστεί και στο παρελθόν στους προκατόχους του τρέχοντος συλλόγου. Ο τελευταίος παρέμεινε στην ηγεσία της ομάδας καθ' όλη τη διάρκεια της χρονιάς.

Το 2021-22 δεν έμεινε ανεπηρέαστο από τον κορονοϊό, ωστόσο με τη παράλληλη λήψη υγειονομικών μέτρων εννέα σύλλογοι έφτασαν στο νήμα του τερματισμού. Οι Εσπερίδες ολοκλήρωσαν τις αγωνιστικές τους υποχρεώσεις για την Κανονική Περίοδο στην 3η θέση της βαθμολογικής κατάταξης με αρκετή διαφορά από τον επόμενο. Αναλυτικότερα συγκέντρωσε 11 νίκες και 5 ήττες. Στη διαδικασία των Play-Offs διασταυρώθηκε με τη Δάφνη Αγίου Δημητρίου, που είχε καταλάβει την 6η θέση. Η ομάδα της Καλλιθέας μετέφερε δύο νίκες (74-71 εντός, 59-67 εκτός έδρας) με αποτέλεσμα να χρειάζεται μόλις μία ακόμη για τη συμπλήρωση της σειράς. Την πέτυχε αμέσως στην έδρα της με το τελικό σκορ να διαμορφώνεται σε 73-68. Στην επόμενη αγωνιστική διασταυρώθηκε με το 2ο της Κανονικής Περιόδου, Παναθηναϊκό. Αυτή τη φορά σε απόλυτα πλεονεκτική θέση βρίσκονταν οι «πράσινες» (76-54 στη Λεωφόρο, 64-78 στο Έσπερος). Πετυχαίνοντας μία ακόμη νίκη με σκορ 77-66 έστειλαν τις Εσπερίδες σε σειρά κατάταξης για τις θέσεις 3 και 4. Εκεί αντιμετώπισαν την ομάδα του Ο.Α. Χανίων που είχε τερματίσει στην 5η θέση της Κανονικής Περιόδου. Οι Εσπερίδες μετέφεραν μία ήττα (79-78) και μία νίκη (80-68), συνεπώς η σειρά χρειαζόταν τουλάχιστον δύο αγώνες για να φτάσει ένας από τους αντιπάλους στις τρεις νίκες. Αρχικά οι Εσπερίδες ηττήθηκαν εντός έδρας με σκορ 76-79 παρόλο που ήταν θεωρητικά ισχυρότερη ομάδα  και κατόπιν παρασύρθηκαν σε δεύτερη ήττα με σκορ 72-62 στην Κρήτη. Κατά συνέπεια ολοκλήρωσαν τη χρονιά στην 4η θέση της τελικής κατάταξης.

Κορυφαία σκόρερ για λογαριασμό της ομάδας αναδείχθηκε η Καναδή Έμιλι Πότερ (416 πόντοι σε 20 αγώνες, 20,80 κατά μ.ό.). Την ακολούθησαν η Αμερικανίδα Ροξάνα Μπάραμαν (329 πόντοι σε 19 αγώνες, 17,32 κατά μ.ό.) και η Ελληνίδα Σταυριανή Βιντσιλαίου (188 πόντοι σε 20 αγώνες, 9,40 κατά μ.ό.). Η Πότερ αναδείχθηκε παράλληλα η κορυφαία σκόρερ και κορυφαία ριμπάουντερ (228 σε 20 αγώνες, 11,40 κατά μ.ό.) στο σύνολο του Πρωταθλήματος.

Στο θεσμό του Κυπέλλου η ομάδα της Καλλιθέας εντάχθηκε απευθείας στη *«Φάση των 16»*, όπου κατάφερε να σημειώσει εντός έδρας νίκη απέναντι στη Νίκη Λευκάδας με το τελικό σκορ να διαμορφώνεται σε 74-70. Οι Εσπερίδες αποκλείστηκαν με τη σειρά τους στη *«Φάση των 8»*, έχοντας γνωρίσει την ήττα στην έδρα τους από τον Παναθηναϊκό με σκορ 57-76.

#### Περίοδοι σε εθνικές κατηγορίες

| Περίοδος | Επίπ | Κατηγορία | Θέση | Επιπ Αγώνες | ΚΠ | POf | POu | Κορυφαία Σκόρερ ΚΠ | Κύπελλο | Αγών | Ευρωπαϊκές διοργανώσεις |
| --- | --- | --- | --- | --- | --- | --- | --- | --- | --- | --- | --- |
| 2017-18 | 1 | Α1 Εθνική | 8 | Play-outs | 10-12 | - | 2-0 | Αριάνα Μούρερ | Φάση των 8 | 2 | - | - | - |
| 2018-19 | 1 | Α1 Εθνική | 5 | - | 11-11 | - | - | Σερίζ-Αλεξάνδρα Ουίλιαμς | Φάση των 16 | 1 | - | - | - |
| 2019-20 | 1 | Α1 Εθνική | *Διεκόπη* | - | - | - | - | Ρεμπέκα Ακλ | Ημιτελικοί | 2 | - | - | - |
| 2020-21 | 1 | Α1 Εθνική | 7 | - | 3-6 | - | - | Χέιλι Λέιντελ | Φάση των 16 | 1 | - | - | - |
| 2021-22 | 1 | Α1 Εθνική | 4 | Play-offs | 11-5 | 1-3 | - | Έμιλι Πότερ | Φάση των 8 | 2 | - | - | - |

Τρέχουσα αγωνιστική περίοδος
----------------------------

Κατά την τρέχουσα αγωνιστική περίοδο, 2022-23, ο Γ.Σ. Εσπερίδες Καλλιθέας λαμβάνει μέρος στο Πρωτάθλημα της Α1 Εθνικής Κατηγορίας που διοργανώνει η Ελληνική Ομοσπονδία Καλαθοσφαίρισης.

Την περίοδο αυτή οι Εσπερίδες δήλωσαν συμμετοχή στο EuroCup. Αυτή είναι και η πρώτη ευρωπαϊκή έξοδος του συλλόγου υπό τη νέα ονομασία. Η τελευταία ήταν το 2008-09 ως Α.Ε. Εσπερίδες (επισήμως *Esperides Ravenna Kallithea*). Στην Προκριματική Φάση αναμένεται να αντιμετωπίσει τον Οκτώβριο του 2022 την ισραηλινή Ελιτζούρ Χολόν σε δύο αγώνες, χρησιμοποιώντας ως έδρα το Κλειστό Γυμναστήριο Παλαιού Φαλήρου «Σοφία Μπεφόν».

Έδρα του συλλόγου είναι το Κλειστό Γυμναστήριο Καλλιθέας «Έσπερος», χωρητικότητας 800 θεατών. Πρόεδρος της διοικούσας επιτροπής είναι ο Κώστας Σιδηρόπουλος. Καθήκοντα πρώτου προπονητή διατηρεί από το Μάιο του 2022 ο Θάνος Σόφτσης  με άμεσο συνεργάτη το Σάκη Φέξη.

Πρόσωπα
-------

**Διακεκριμένες καλαθοσφαιρίστριες**| 

| Εθν | Ονοματεπώνυμο |
| --- | --- |
|  | Ναταλία Αρσενιάδου |
|  | Σταυριανή Βιντσιλαίου |
|  | Αντωνία Δανούση |
|  | Αναστασία Ευμορφοπούλου |
|  | Δανάη Καμμένου |
|  | Θάλεια Κασάπογλου |
|  | Ζωή Κεχαγιά |
|  | Ευγενία Κολλάτου |
|  | Χριστίνα Λίτσι |
|  | Ευγενία Λουκάτου |
|  | Χρυσάνθη Μπενέκη |
|  | Ρία Πατεράκη |
|  | Μαρκέλλα Σταμούλου |
|  | Ευαγγελία Στεφάτου |
|  | Νάγια Στολίγκα |
|  | Τζο Τσιχλάκη |

 | 

| Εθν | Ονοματεπώνυμο |
| --- | --- |
|  | Τζάσμιν Γκιλ |
|  | Χέιλι Λέιντελ |
|  | Τζάκι Λούνα-Κάστρο |
|  | Ακέλα Μάιζε |
|  | Αριάνα Μούρερ |
|  | Ροξάνα Μπάραμαν |
|  | Ροντζανάε Γουέιντ |
|  | Σερίζ-Αλεξάνδρα Ουίλιαμς |
|  | Κόρτνεϊ Τζέικο |
|  | Τατιάνα Ζότοβα |
|  | Έμιλι Πότερ |
|  | Ρεμπέκα Ακλ |

 |

**Προπονητές**| 

| Εθν | Ονοματεπώνυμο | Θητεία |
| --- | --- | --- |
|  | Γιώργος Ρουμπελάκης | Ιουν 2017 - Νοεμ 2018 |
|  | Θωμάς Σκληρός | Νοεμ 2018 - Απρ 2021 |
|  | Σταύρος Νανάκος | Μαι 2021 - Μαι 2022 |
|  | Θάνος Σόφτσης | Μαι 2018 - σήμερα |

 |  |

Τμήματα υποδομής
----------------

Ο Γ.Σ. Εσπερίδες Καλλιθέας διατηρεί ως φυτώριο νεαρών αθλητριών διαθέτει διακρίσεις σε τοπικό και πανελλαδικό επίπεδο. Στο πρόσφατο παρελθόν έχει κατακτήσει: 

* 1× Πρωτάθλημα Νεανίδων Νότιας Αττικής (2022)
* 1× Πρωτάθλημα Κορασίδων Νότιας Αττικής (2022)

Την αγωνιστική περίοδο 2021-22 οι Εσπερίδες κατέκτησαν την κορυφή στο οικείο τους τοπικό Πρωτάθλημα Νότιας Αττικής στην ηλικιακή βαθμίδα των Νεανίδων. Στη σειρά των Τελικών τέθηκαν αντιμέτωπες με τον Κρόνο Αγίου Δημητρίου, με τις δύο ομάδες να βάζουν στόχο τις τρεις νίκες. Ο Κρόνος προηγήθηκε με 2-0, ωστόσο ο σύλλογος της Καλλιθέας, υπό την ηγεσία του Θάνου Δήμου, κατάφερε να ανατρέψει τη σε βάρος του κατάσταση και να αναδειχθεί τιτλούχος. Σαν αποτέλεσμα η ομάδα προκρίθηκε απευθείας στην Τελική Φάση του Πανελλήνιου Πρωταθλήματος που διεξήχθη τον Απρίλιο του 2022 στη Θεσσαλονίκη. Ολοκλήρωσε τις αγωνιστικές της υποχρεώσεις στην 5η θέση της τελικής κατάταξης σε σύνολο 8 συλλόγων. Οι Εσπερίδες ήταν η ομάδα που συγκέντρωσε τους περισσότερους ποσοτικά πόντους (352) στην Τελική Φάση, ενώ οι αθλητριές τους, Μαρκέλλα Σταμούλου και Νάγια Στολίγκα είχαν την τρίτη (76) και πέμπτη (62) καλύτερη ατομική συγκομιδή πόντων αντίστοιχα.

Την αγωνιστική περίοδο 2021-22 οι Εσπερίδες κατέκτησαν την κορυφή στο οικείο τους τοπικό Πρωτάθλημα Νότιας Αττικής στην ηλικιακή βαθμίδα των Κορασίδων. Ο απολογισμός της χρονιάς, υπό την τεχνική ηγεσία του Θανάση Μπούτα, ήταν 18 νίκες σε ισάριθμους αγώνες. Κατά συνέπεια η ομάδα προκρίθηκε απευθείας στην Τελική Φάση του Πανελλήνιου Πρωταθλήματος που διεξήχθη τον Ιούλιο του 2022 στη Μεσσηνία. Ολοκλήρωσε τις αγωνιστικές της υποχρεώσεις στην 3η θέση της τελικής κατάταξης, νικώντας στο Μικρό Τελικό τον Ανδρογέα Ηρακλείου με σκορ 41-72. Οι Εσπερίδες ήταν η ομάδα που συγκέντρωσε τους περισσότερους ποσοτικά πόντους (333) στην Τελική Φάση, ενώ οι αθλητριές τους, Ναταλία Αρσενιάδου και Νάγια Στολίγκα είχαν την πρώτη (129) και τρίτη (110) καλύτερη ατομική συγκομιδή πόντων αντίστοιχα. Η Αρσενιάδου αναδείχθηκε επιπλέον και M.V.P. της διοργάνωσης.

Παραπομπές
----------

1. 1 2  Κλειστό Γυμναστήριο Εσπέρου, πληροφορίες στον ιστότοπο Gipeda.gr.
2. 1 2  «Νέα εποχή: Γ.Σ. Εσπερίδες Καλλιθέας και επίσημα», ανάρτηση στον επίσημο ιστότοπο του συλλόγου, Μάιος 2017.
3. ↑  «Έσπερος Καλλιθέας: Ιστορία γυναικείου τμήματος καλαθοσφαίρισης», πληροφορίες στον επίσημο ιστότοπο του συλλόγου.
4. ↑  «Ιστορικό Συλλόγου», πληροφορίες σε παλαιότερο επίσημο ιστότοπο της Α.Ε. Εσπερίδες Καλλιθέας, ανάκτηση 2 Μαΐου 2009.
5. ↑  «Οι Εσπερίδες διατηρούν την αυτονομία τους», άρθρο στον ιστότοπο Gazzetta.gr, 8 Οκτωβρίου 2012.
6. ↑  «Οι Εσπερίδες είναι η ιστορία του γυναικείου μπάσκετ», άρθρο στον ιστότοπο του NovaΣΠΟΡ FM, 8 Οκτωβρίου 2012.
7. ↑  «Από Εσπερίδες… Ίκαρος», άρθρο στον ιστότοπο του NovaΣΠΟΡ FM, 13 Ιουνίου 2012.
8. ↑  «Ο Άρης πήρε νίκη και παραμονή στα χαρτιά!», άρθρο στον ιστότοπο του ΣΠΟΡ FM, 20 Μαρτίου 2014.
9. ↑  «Σιδηρόπουλος: «Σπουδαίο κεφάλαιο που ανοίγεται μπροστά μας»», άρθρο στον ιστότοπο Basketa.gr, 1 Αυγούστου 2017.
10. ↑  «Ανανέωσε ο Γιώργος Ρουμπελάκης στις Εσπερίδες Καλλιθέας για 4η σερί σεζόν», ανακοίνωση στον επίσημο ιστότοπο του συλλόγου, 15 Μαΐου 2017.
11. ↑  «Δια χειρός Μούρερ οι Εσπερίδες», άρθρο στον ιστότοπο WBasket.gr, 8 Οκτωβρίου 2017.
12. ↑  «Χωρίς προβλήματα στους «8» οι Εσπερίδες», άρθρο στον ιστότοπο Tsiotras.blogspot.com, 8 Οκτωβρίου 2017.
13. ↑  «Κύπελλο Γυναικών: Στο Final-4 ΠΑΟΚ, Ολυμπιακός και Αθηναϊκός!», άρθρο στον ιστότοπο AgapoToBasket.gr, 23 Δεκεμβρίου 2017.
14. ↑  «Εσπερίδες - Ολυμπιακός 54-97», άρθρο στον ιστότοπο Gazzetta.gr, 23 Δεκεμβρίου 2017.
15. 1 2  «Βαθμολογία και Αποτελέσματα Πρωταθλήματος Α1 Εθνικής Κατηγορίας Γυναικών 2017-2018», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
16. ↑  «Φινάλε με τεράστια νίκη Πανιωνίου - Αποχώρηση και μηδενισμός Ολυμπιακού Βόλου στην Βούλα!», άρθρο στον ιστότοπο AgapoToBasket.gr, 29 Απριλίου 2018.
17. ↑  «Έχασε με 25 πόντους διαφορά ο Ολυμπιακός Βόλου από τις Εσπερίδες», άρθρο στον ιστότοπο MagnesiaNews.gr, 3 Μαΐου 2018.
18. ↑  «Στην Α2 Βορρά ο Παναθλητικός – Προβάδισμα παραμονής για τις Εσπερίδες», άρθρο στον ιστότοπο WBasket.gr, 2 Μαΐου 2018.
19. ↑  «Έχασε από τις Εσπερίδες με 71-77 και υποβιβάστηκε ο Ολυμπιακός Βόλου», άρθρο στον ιστότοπο GoalPost.gr, 6 Μαΐου 2018.
20. ↑  «Έμειναν στην κατηγορία οι Εσπερίδες», άρθρο στον ιστότοπο NovaSports.gr, 6 Μαΐου 2018.
21. ↑  «Play-offs & Play-outs Πρωταθλήματος Α1 Εθνικής Κατηγορίας Γυναικών 2017-2018», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
22. ↑  «Triple Double μετά από… εννιά χρόνια από την Μούρερ», άρθρο στον ιστότοπο Wbasket.gr, 3 Μαΐου 2018.
23. ↑  «Η… grande Αριάνα των triple double στο Basketa.gr», άρθρο στον ιστότοπο Basketa.gr, 5 Μαΐου 2018.
24. ↑  «Σπάει τα κοντέρ και γράφει ιστορία η Ζότοβα», άρθρο στον ιστότοπο Wbasket.gr, 13 Οκτωβρίου 2017.
25. ↑  «Παρέμεινε στις Εσπερίδες ο Ρουμπελάκης, ανανέωσε η Δανούση», άρθρο στον ιστότοπο SuperBasket.gr, 6 Ιουνίου 2018.
26. ↑  «Τέλος ο Ρουμπελάκης από τις Εσπερίδες», άρθρο στον ιστότοπο Tsiotras.blogspot.gr, 13 Νοεμβρίου 2018.
27. ↑  «Θωμάς Σκληρός και Γιάννης Τσουμπής ανέλαβαν τις Εσπερίδες», άρθρο στον ιστότοπο WBasket.gr, 15 Νοεμβρίου 2018.
28. ↑  «Η λύση εκ των έσω στις Εσπερίδες», άρθρο στον ιστότοπο BasketBlog.gr, 16 Νοεμβρίου 2018.
29. ↑  «Σπουδαία πρόκριση της Δάφνης Αγίου Δημητρίου στην Καλλιθέα 86-75», άρθρο στον ιστότοπο της σελίδας Fws.gr, 21 Οκτωβρίου 2018.
30. ↑  «Πρόκριση με σούπερ Σλούκα και Εζέτζα για Παναθηναϊκό», άρθρο στον ιστότοπο του ΣΠΟΡ FM, 21 Οκτωβρίου 2018.
31. ↑  «Βαθμολογία και Αποτελέσματα Πρωταθλήματος Α1 Εθνικής Κατηγορίας Γυναικών 2018-2019», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
32. ↑  «Φινάλε με κατοστάρα για Ολυμπιακό», άρθρο στον ιστότοπο του ΣΠΟΡ FM, 22 Απριλίου 2019.
33. ↑  «Εσπερίδες Καλλιθέας: Στατιστικά Πρωταθλήματος Α1 Εθνικής Κατηγορίας Γυναικών 2018-2019», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
34. ↑  «Βαριά ήττα του Π.Α.Σ. από τις Εσπερίδες με 79-41», άρθρο στον ιστότοπο PasSports.gr, 7 Οκτωβρίου 2019.
35. ↑  «Υπέκυψε στην ανωτερότητα των Εσπερίδων ο Π.Α.Σ. Γιάννινα και αποκλείστηκε», άρθρο στον ιστότοπο EpirusBasket.gr, 6 Οκτωβρίου 2019.
36. ↑  «Κύπελλο Γυναικών: Στα ημιτελικά Εσπερίδες, Μοσχάτο και Παναθηναϊκός», άρθρο στον ιστότοπο Sport24.gr, 29 Δεκεμβρίου 2019.
37. ↑  «Η Ακλ έστειλε τις Εσπερίδες στο Final-4 του Κυπέλλου», άρθρο στον ιστότοπο AgapoToBasket.gr, 29 Δεκεμβρίου 2019.
38. ↑  «Βαθμολογία και Αποτελέσματα Πρωταθλήματος Α1 Εθνικής Κατηγορίας Γυναικών 2019-2020», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
39. 1 2 3 4 5  Ψηφιακό Αρχείο Ελληνικής Ομοσπονδίας Καλαθοσφαίρισης, eokbasket.sportstats.gr.
40. ↑  «Βαθμολογίες και Αποτελέσματα Α1 Εθνικής Κατηγορίας Γυναικών 2020-2021», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
41. ↑  «Με νίκη γοήτρου 69-77 στο Μοσχάτο, ολοκλήρωσαν οι γυναίκες την σεζόν», ανακοίνωση στον επίσημο ιστότοπο του συλλόγου, 18 Απριλίου 2021.
42. ↑  «Σπουδαία νίκη για τις Εσπερίδες, «πέταξαν» εκτός κυπέλλου τον Άρη!», άρθρο στον ιστότοπο Sdna.gr, 11 Οκτωβρίου 2020.
43. ↑  «Κύπελλο Γυναικών: Πρόκριση με ρεκόρ για τον Ολυμπιακό, προκρίσεις για Χανιά, Άρη, Λευκάδα, Γιάννινα, Πρωτέα», άρθρο στον ιστότοπο KingSport.gr, 11 Οκτωβρίου 2020.
44. ↑  «ΓΣ Εσπερίδες: Τέλος μετά από τρία χρόνια ο Θωμάς Σκληρός… Σταύρος Νανάκος ο εκλεκτός;», άρθρο στον ιστότοπο NeaKallithea.gr, 20 Απριλίου 2021.
45. ↑  «Στα χέρια του Νανάκου οι Εσπερίδες Καλλιθέας», άρθρο στον ιστότοπο Athlitiko.gr, 22 Απριλίου 2021.
46. ↑  «Τέλος ο Νανάκος από τις Εσπερίδες», άρθρο στον ιστότοπο EBasket.gr, 5 Μαΐου 2022.
47. 1 2 3 4  «Βαθμολογία και Αποτελέσματα Εθνικών Κατηγοριών 2021-2022», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
48. ↑  «Εσπερίδες – Δάφνη Αγ. Δημητρίου 73-68: Πρόκριση και για την ομάδα της Καλλιθέας», άρθρο στον ιστότοπο SuperBasket.gr, 30 Μαρτίου 2022.
49. ↑  «Α1 Γυναικών: Στα ημιτελικά Ολυμπιακός-Χανιά και Εσπερίδες», άρθρο στον ιστότοπο AllStarBasket.gr, 30 Μαρτίου 2022.
50. ↑  «Παναθηναϊκός-Εσπερίδες 77-66: «Πράσινη» πρόκριση στους τελικούς και... αγωνία για Χολμς», άρθρο στον ιστότοπο Gazzetta.gr, 14 Απριλίου 2022.
51. ↑  «Παναθηναϊκός - Εσπερίδες 77-66: Με αρκετή δυσκολία στους τελικούς», άρθρο στον ιστότοπο της εφημερίδας «Φως», 14 Απριλίου 2022.
52. ↑  «Εσπερίδες – ΟΑ Χανίων 76-79: Προβάδισμα για την 3η θέση στην ομάδα της Κρήτης», άρθρο στον ιστότοπο SuperBasket.gr, 16 Απριλίου 2022.
53. ↑  «Διπλό τα Χανιά στην Καλλιθέα και προβάδισμα για την τρίτη θέση», άρθρο στον ιστότοπο Sdna.gr, 16 Απριλίου 2022.
54. ↑  «Πήραν την τρίτη θέση τα Χανιά», άρθρο στον ιστότοπο του ΣΠΟΡ FM, 17 Απριλίου 2022.
55. ↑  «Τρίτη καλύτερη ομάδα στην Ελλάδα ο ΟΑΧ! – Νέα νίκη επί Εσπερίδων», άρθρο στον ιστότοπο SportCaster.gr, 17 Απριλίου 2022.
56. ↑  «Κύπελλο Γυναικών - Πρόκριση για τα φαβορί», άρθρο στον ιστότοπο SuperBasket.gr, 10 Οκτωβρίου 2021.
57. ↑  «Πρόκριση στα προημιτελικά για τον ΠΑΟΚ και τώρα... Ολυμπιακός!», άρθρο στον ιστότοπο SportDay.gr, 10 Οκτωβρίου 2021.
58. ↑  «Εσπερίδες – Παναθηναϊκός 57-76: Στο Final 4 του Κυπέλλου Γυναικών οι «πράσινες»», άρθρο στον ιστότοπο Gazzetta.gr, 19 Δεκεμβρίου 2021.
59. ↑  «Εσπερίδες – Παναθηναϊκός 57-76: Εύκολη πρόκριση για τις «πράσινες»», άρθρο στον ιστότοπο In.gr, 19 Δεκεμβρίου 2021.
60. ↑  «EuroCup Women: Απευθείας στους ομίλους ο Παναθηναϊκός, στα προκριματικά οι Εσπερίδες, Ελευθερία Μ. και Δάφνη», άρθρο στον ιστότοπο SuperBasket.gr, 7 Ιουλίου 2022.
61. ↑  «Esperides Kallitheas», επίσημος ιστότοπος του EuroCup Women 2022-23.
62. ↑  «Εσπερίδες: Νέος προπονητής ο Θάνος Σόφτσης», άρθρο στον ιστότοπο SuperBasket.gr, 16 Μαΐου 2022.
63. ↑  «Γ.Σ. Εσπερίδες: Ο Θάνος Σόφτσης στο «τιμόνι» της ομάδας», άρθρο στον ιστότοπο NeaKallithea.gr, 17 Μαΐου 2022.
64. ↑  «Ο Φέξης συνεργάτης του Σόφτση στις γυναίκες», ανακοίνωση στον επίσημο ιστότοπο του συλλόγου, 8 Ιουλίου 2022.
65. ↑  «Νεανίδες: Με απίστευτη ανατροπή οι Εσπερίδες από 0-2 πήραν τον τίτλο 3-2 νίκησαν τον Κρόνο 68-64», άρθρο στον επίσημο ιστότοπο της Ε.Σ.ΚΑ. Νότιας Αττικής, 13 Απριλίου 2022.
66. ↑  «Die hard No 5 Με απίστευτη ανατροπή το σήκωσαν και οι νεανίδες μέσα στον Αγιο Δημήτριο !!!! 68-64 Δεν γίνονται αυτά !!!», άρθρο στον επίσημο ιστότοπο του συλλόγου, 13 Απριλίου 2022.
67. ↑  «Πρωταθλήτριες κορασίδων Ε.Σ.ΚΑ.Ν.Α. οι Εσπερίδες Καλλιθέας, δευτεραθλητής ο Κρόνος Αγίου Δημητρίου», άρθρο στον επίσημο ιστότοπο της Ε.Σ.ΚΑ. Νότιας Αττικής, 11 Απριλίου 2022.
68. ↑  «Κορασίδες: Το σήκωσαν το...τιμημένο στην Καλλιθέα με 18/18», άρθρο στον επίσημο ιστότοπο του συλλόγου, 10 Απριλίου 2022.
69. ↑  «Πανελλήνιο Κορασίδων ΟΠΑΠ: Πρώτη σκόρερ, MVP και καλύτερη πεντάδα», άρθρο στον επίσημο ιστότοπο της Ελληνικής Ομοσπονδίας Καλαθοσφαίρισης, 2 Ιουλίου 2022.
70. ↑  «Εσπερίδες Καλλιθέας: Φυτώριο - πρότυπο!», άρθρο στον ιστότοπο της εφημερίδας «Φως», 19 Ιουλίου 2022.

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Γ.Σ. Εσπερίδες Καλλιθέας, επίσημη ιστοσελίδα του συλλόγου.
* Γ.Σ. Εσπερίδες Καλλιθέας, επίσημος λογαριασμός στο Facebook.
* Γ.Σ. Εσπερίδες Καλλιθέας, επίσημος λογαριασμός στο Twitter.
* Γ.Σ. Εσπερίδες Καλλιθέας, επίσημος λογαριασμός στο YouTube.
* Γ.Σ. Εσπερίδες Καλλιθέας στο Instagram
* Κλειστό Γυμναστήριο Εσπέρου, πληροφορίες στον ιστότοπο Gipeda.gr.

  


|  |  |  |  |  |  |
| --- | --- | --- | --- | --- | --- |
| 

| π • σ • ε
Ομάδες Α1 Εθνικής Κατηγορίας Καλαθοσφαίρισης Γυναικών 2022-2023 |
| --- |
|  |
| 0 | 
* Δάφνη Αγίου Δημητρίου
* Ελευθερία Μοσχάτου
* Εσπερίδες Καλλιθέας
* Εύνικος
* Νίκη Λευκάδας
* Ολυμπιακός Πειραιώς
* Παναθηναϊκός
* Παναθλητικός Συκεών
* Π.Α.Ο.Κ.
* Π.Α.Σ. Γιάννινα
* Πρωτέας Βούλας
* Χανιά
 |  |

 |